Tom Sjöberg vuonna 2017.
**Tom Sjöberg** (s. 9. maaliskuuta 1946 Helsinki) on suomenruotsalainen liikemies, joka oli seksiviihdealan edelläkävijöitä Suomessa. Hänet tunnetaan myös ammattitason nyrkkeilyotteluiden järjestäjänä. 1980-luvulle asti hän harjoitti rikollista toimintaa esimerkiksi salakuljetuksen muodossa.

Lapsuus ja nuoruus
------------------

Tom Sjöberg on kasvanut Rööperissä, Helsingin Punavuoressa, yhden huoneen ja keittiön asunnossa Albertinkadulla. Hänen yksinhuoltajaäitinsä teki kahta työtä. Sjöbergin isä oli muuttanut Ruotsiin vuonna 1953. Tom kävi ruotsinkielistä kansakoulua, Cygnaeus-koulua.

Sjöberg on pitänyt lapsuutensa keskeisinä muovaavina tekijöinä kasvuympäristöä ja siinä selviytymistä. Merkittävää oli sodanjälkeinen pula ja siitä syntynyt musta pörssi, salakuljetus sekä alkoholin laiton myynti. Sjöberg aloitti alkoholin luvattoman katumyynnin eli niin sanotun lestinheiton 12-vuotiaana toimien sukulaisensa apulaisena. Alkoholin myynti Alkon myymälöissä perustui tuolloin tiettyyn myymälään sidottuun henkilökohtaiseen ostolupaan eli niin sanottuun viinakorttiin. Maaseudun asukkaille tarkoitetuista korteista puuttuivat myymäläkohtaiset rajoitukset. Tätä käytettiin hyväksi hankkimalla myyntivarastoa "maalaiskortin" omistavien asiamiesten avulla.

Rikollinen toiminta
-------------------

Tom Sjöberg siirtyi 1967 Tukholmaan tehdäkseen alkoholin katukauppaa Slussenilla ja laajensi toimintaansa muilla myyjillä. Sjöberg palasi Suomeen 1968 myytyään toimintansa Teuvo Aaltoselle.

Sjöbergillä oli nuoruudessaan osuus kimppa-autosta, joka oli DeSoto Diplomat.
Yhdessä Pertti Hassisen kanssa Sjöberg perusti Antikvaarinen kirja ja tupakka -liikkeen Albertinkatu 20:een vuonna 1968. Liike harjoitti nimellisen toimintansa lisäksi pornon myyntiä sekä alkoholin laitonta myyntiä. Kiinteistö tunnettiin nimellä Nousevan auringon talo. Yläkerrassa oli jazz-klubi. Toiseen liikkeeseensä Sjöberg hankki myyntivarastoa huijaamalla ruotsalaisen Josefssonin salakuljettaman pornolastin ja tukahduttamalla tämän vaatimukset väkivallan uhalla.

Sjöbergillä on mittavat vuosien aikana kertyneet verovelat, joita hän pitää epäoikeudenmukaisina ja tekaistuina. Sjöberg on kokenut viranomaisten toiminnan mielivaltaisena ja epärehellisenä.

Sjöberg on omien sanojensa mukaan lopettanut "rosvobisnekset" kokonaan 70-luvun lopulla. Hän sai 1980-luvulla tuomion salakuljetuksesta ja istui vankilassa vuoden ajan 1986–1987.

Muuta
-----

Sjöberg harrastaa 1950-luvun rockia, ja hän on esiintynyt Helsingin eri ravintoloissa ja mm. Rööperifest-katufestivaaleilla rock-laulusolistina eri yhtyeiden kanssa. Hän oli aikoinaan yhden talven kiertueella myös Kööpenhaminan musiikkiklubeilla yhdessä Kaj Fogelholmin kanssa. Hän julkaisi omakustanteena myös *Jailhouse Blues* -nimisen C-kasetillisen 1950-luvun rockmusiikkia 1990-luvulla yhdessä Matti "Volvo" Markkasen ja Tony Antonen kanssa. Vuonna 2022 Sjöberg julkaisi albumin *The Old Rock Star*, joka sisältää sekä vanhaa materiaalia että uusia kappaleita, esiintyjänä myös Fogelholm.

Sjöberg toimi myös Helsingissä Isolla Roobertinkadulla toimineen King’s Kakadu -ravintolan PR-päällikkönä 1990-luvulla. Samoin hän oli mukana King’s-nyrkkeilytallissa, joka järjesti ammattilaisten nyrkkeilyiltoja Helsingissä 1990-luvulla.

Sjöbergillä on kahdeksan lasta.

Sjöbergillä diagnosoitiin syöpä vuonna 2015.

Muistelmakirjat ja elokuvat
---------------------------

Sjöbergin Antikvaarinen kirjakauppa Helsingin Albertinkadulla vuonna 1979.
Vuonna 2005 julkaistiin Sjöbergin ja Harri Nykäsen yhdessä kirjoittama kirja *Rööperi: Rikoksen vuodet 1955–2005*. Kirjan pohjalta on tehty Aleksi Mäkelän ohjaama *Rööperi*-niminen elokuva, joka sai ensi-iltansa 2009.

Kirjasta julkaistiin syksyllä 2017 Crime Timen kustantama päivitetty laitos, jossa on uutta tekstiä ja valokuvia. Kirja on nimeltään *Rööperi: Lestinheittäjät, gangsterit ja kovanaamat*. Ohjaaja Olli Saarela suunnittelee teoksen pohjalta elokuvaa.

Sjöbergistä on Uwa Iduoze tehnyt lyhytdokumenttielokuvan *Tom of Rööperi*, joka ensiesitettiin Ylen TV1:ssä huhtikuussa 2018.

Katso myös
----------

* Uki Kukkamaa
* Krister Teräsvuori

Lähteet
-------

* Nykänen, Harri (toim.): *Rööperi: Rikoksen vuodet 1955–2005*. Helsinki: Johnny Kniga, 2005. ISBN 951-0-29300-8.
* Nyberg, Arto (toim.): Arto Nyberg *Elävä arkisto*.  11.1.2009. TV 1 dokumenttiohjelmat; Production house / TV 1 Viikottaisohjelmat.  Arkistoitu 10.8.2010. Viitattu 23.6.2011.
* Konttinen, Seppo (toim.): Tom Sjöberg – pornokuningas Rööperistä / Tosi tarina: Kadun kingi *Elävä arkisto*.  1997. TV 1 dokumenttiohjelmat; Production house / TV 1 Viikottaisohjelmat. Viitattu 23.6.2011.
* Salonen, Juha: Huumepoliisi ja pelimies palasivat entiseen rosvojen Rööperiin. *Helsingin Sanomat* 3.1.2009.
* Tom Sjöberg keskittyy eläkepäivillään lapsensa hoitoon.[vanhentunut linkki] MTV3 Viihde.

### Viitteet

1. ↑  *Iltalehti*, Viikonvaihde-liite 14.–15.1.2012.
2. ↑  Tom Sjöberg keskittyy eläkepäivillään lapsensa hoitoon  8.1.2009. MTV3. Viitattu 23.6.2011.
3. ↑  Nykänen & Sjöberg 2005, 20
4. ↑  Nykänen & Sjöberg 2005, 20,30
5. ↑  Nykänen & Sjöberg 2005, 30
6. ↑  Nykänen & Sjöberg 2005, 32
7. ↑  Nykänen & Sjöberg 2005, 40-43, 74-75
8. ↑  Nykänen & Sjöberg 2005, 32, 57-58, 64-66
9. ↑  Nykänen & Sjöberg 2005, 98-101, 135-136
10. ↑  Nykänen & Sjöberg 2005,95
11. ↑  Nykänen & Sjöberg 2005, 26, 186
12. ↑  Tosi tarina: Kadun kingi 1997, jazz-klubista: 00:15:40
13. ↑  Nykänen & Sjöberg 2005, 182
14. ↑  Tosi tarina: Kadun kingi 1997, eri kohdin, veroveloista: 00:12:25, 00:21:50
15. ↑  Lönnqvist, Niclas: Tom Sjöberg tröttnade på tristessen i sexbutiken – spelade in nytt album. *Hufvudstadsbladet* 16.3.2022.
16. ↑
17. ↑  Rööperin pornokuningas laulaa taas rokkia – nousee lavalle tänään  1.10.2015. Iltalehti. Viitattu 5.3.2016.
18. ↑  Nykänen, Harri – Sjöberg, Tom: *Rööperi: Lestinheittäjät, gangsterit ja kovanaamat*. Helsinki: Crime Time, 2017. ISBN 978-952-289-388-8.
19. ↑  Holmlund, Sofia: Han gömde porrtidningar under rocken.  *Hufvudstadsbladet*, 29.10.2017, s. 24–26. Artikkelin verkkoversio.
20. ↑  Tänään tv:ssä: Pornokeisari Tom Sjöberg ei kadu tekemiään rikoksia – "Taskussa piti olla 100 000 mummon markkaa" *Iltalehti*. Viitattu 5.2.2019.

Kirjallisuutta
--------------

* Paxal, Tom: *Svart spegel: En rapsodi om Tom Sjöberg*. Helsingfors: Litorale, 2009. ISBN 978-952-5045-38-3.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |

 |